Ֆեդերիկա Գուիդի

Ֆեդերիկա Գուիդի (, ), իտալացի ձեռնարկատեր, քաղաքական գործիչ։ Մատտեո Ռենզիի կառավարությունում զբաղեցրել է տնտեսական զարգացման նախարարի պաշտոնը (2014-2016)։

Կենսագրություն 
Ավարտել է Մոդենայի և Ռեջո նել Էմիլիայի համալսարանների իրավաբանական ֆակուլտետները։ Երկու տարի աշխատել է Rolo Finance ընկերությունում որպես ֆինանսական վերլուծաբան։ 2002-2011 թվականներին աշխատել է Իտալական արդյունաբերության համընդհանուր դաշնությունում նախ Էմիլիա Ռոմանիա մարզի տարբեր ենթակառուցվածքներում, ապա 2008-2011 թվականներին` կազմակերպության փոխտնօրեն։ Եղել է Բոլոնիայի Ducati Energia S.p.A ընկերության փոխտնօրենը, Հռոմի Aspen Institute Italia և Միլանի Fondo Italiano d’Investimento SGR S.p.A. ընկերությունների տնօրենների խորհրդի անդամ։

2014 թվականի փետրվարի 22-ից Ռենզիի կառավարությունում զբաղեցրել է տնտեսական զարգացման նախարարի պաշտոնը։ Այս նշանակումը տարակարծությունների տեղիք է տվել` պայմանավորված այն հանգամանքով, որ ավելի վաղ Սիլվիո Բերլուսկոնին Ֆեդերիկա Գուիդիին հրավիրել էր իր «Առա'ջ, Իտալիա'» նորացված կուսակցություն, չնայած նա մի քանի անգամ հրաժարվել էր առաջարկից։ Բացի այդ` քննարկվել է հետաքրքրությունների հակասության խնդիրը, քանի որ նրա ընտանեկան Ducati Energia S.p.A. ընկերությունը գործարար կապեր է ունեցել Enel ընկերության, փոստի և երկաթուղու հետ, որոնք գործել են տնտեսական զարգացման նախարարի ենթակայությամբ։ Պաշտոնավարման հաջորդ օրը Գուիդին հրաժարական է ներկայացրել Ducati Energia և Fondo Italiano d’Investimento ընկերություններում իր զբաղեցրած պաշտոններից։ 2014 թվականի մայիսի 6-ին Հռոմում Եվրոպայի զարգացած յոթ պետությունների էներգետիկ ընկերությունների ղեկավարների հետ հանդիպման ժամանակ Ֆեդերիկա Գուիդին հայտարարել է «Հարավային հոսք» նախագիծը սատարելու մասին, ինչը մեծ կարևորություն էր ներկայացնում Իտալիայի էներգետիկ ենթակառուցվածքների զարգացման համար։

2016 թվականի մարտի 31-ին Ջանլուկա Ջեմելիի հետ հեռախոսազրույցի հապարակումից հետո հրաժարական է տվել (Պոտենցայի դատախազությունը Ջեմելիի դեմ քննություն էր սկսել ENI ընկերության կողմից Վիջանոյում արտադրական թափոններն օգտագործելու օրենքը խախտելու կապակցությամբ. Ջեմելին կասկածվում էր իրավիճակին ապօրինի ազդեցություն ունենալու համար` գործող նախարարի հետ կապեր ունենալով)։ Հայտնվել է, որ Գուիդին խոստացել էր կայունության օրենքում ֆինանսական փոփոխություններ անել, որոնք կհամապատասխանեին Ջեմելիի տնտեսական շահերին (հեռախոսազրույցում նա նաև հիշատակել է սահմանադրական բարեփոխումների նախարար Մարիա Էլենա Բոսկիին, ով Գուիդիի խոսքերով համաձայնել է այդպիսի փոփոխություններ կատարելուն)։ Կառավարության ղեկավար Մատտեո Ռենզիին ուղղված համապատասխան նամակում (Ռենզին այդ պահին ԱՄՆ-ում էր) Գուիդին հերքել է իր մեղքը` հրաժարականը պայմանավորելով քաղաքական նկատառումներով։ Corriere della Sera թերթում տպագրած բաց նամակում Գուիդին բացատրել է, որ ինքը միայն կառավարության արդեն ընդունած որոշման մասին հայտնել է այն մարդուն, ում իր ամուսինն էր համարում։ 2016 թվականի ապրիլի 5-ին նախագահ Սերջիո Մատարելլան տնտեսական զարգացման նախարարի ժամանակավոր պաշտոնակատար է նշանակել Մատտեո Ռենզիին։

Ընտանիք 
Ֆեդերիկա Գուիդին Ducati Energia ընկերության տնօրեն, Իտալական արդյունաբերության համընդհանուր դաշնության փոխտնօրեն Գուիդալբերտո Գուիդիի դուստրն է։ Մամուլում հրապարակվել են Գուիդալբերտո Գուիդիի հեռախոսազրույցները ակտիվիստ Լիգա Սևերայի փաստաբան Դոմենիկո Այելոյի հետ (Domenico Aiello), որոնցում նա խոստացել է համագործակցել Այելոյի հետ` վերջինիս շահավետ պաշտոն առաջարկելով։ Ֆեդերիկա Գուիդին 2014 թվականի մարտին` նախարարի պաշտոն զբաղեցնելուց քիչ առաջ, Այելոյին նշանակել է Կատանիայի մի քանի համայնքներում աղբահանությամբ զբաղվող Geo Ambiente Srl ընկերության կառավարության արտակարգ կոմիսար։

Ծանոթագրություններ

Արտաքին հղումներ 
 

Իտալացի գործարարներ
Իտալիայի կին քաղաքական գործիչներ
Իտալիայի նախարարներ